Stropers skiet wag, toe renosterDie renoster wat Donderdagnag op ŉ plaas buite Bela-Bela in Limpopo doodgeskiet is. Foto: Facebook via Heritage Protection Group Kol. Ronel Otto, woordvoerder van die polisie, het gesê drie werknemers van ŉ veiligheidsmaatskappy het ŉ wildkamp op die plaas gepatrolleer toe hulle kort voor middernag deur sewe gewapende aanvallers oorval is. Een van die veiligheidswagte is in sy regterbeen geskiet en al drie wagte is met kabelbinders vasgebind. “Twee van die aanvallers het glo by die veiligheidswagte gebly terwyl hulle vyf makkers by die kamp ingegaan het. Ongeveer 2 km verder het hulle ŉ renoster doodgeskiet en onthoring,” het Otto gesê. Intussen het die gewonde veiligheidswag op die toneel aan sy wonde beswyk. Die sewe verdagtes het op die vlug geslaan tot by die R101 waar hulle deur ŉ voertuig opgelaai is. Hulle het ook een van die wagte se vuurwapens gebuit. “Sake van moord en renosterstropery word ondersoek. Niemand is nog in verband met die voorval in hegtenis geneem nie,” het Otto gesê.